**Odd Anders With** (født 19. april 1955 i Mo i Rana) er tidligere norsk skoleleder, journalist og politiker (KrF). Han var daglig leder i Stiftelsen Kirkens Bymisjon i Trondheim (Trøndelag fra 2021) fra august 2019 til august 2022.

Utdannelse
----------

Han er cand.mag. med grunnfag i rettsvitenskap og idéhistorie og mellomfag i offentlig rett fra Universitetet i Oslo fra 1982.

Yrkesliv
--------

Som ung var han nestleder i Kristelig Folkepartis Ungdom. With var frilansjournalist i en rekke medier samt redaktør i *Credo Studentmagasin* før han ble journalist i *Adresseavisen* 1985–1993, i *Vårt Land* 1993–1995 og i NRK P1 1996–1997. Han har vært klubbleder ved NRK på Tyholt, klubbleder i *Adresseavisen* og leder i Trondhjems Journalistforening.

With var statssekretær for statsrådene Valgerd Svarstad Haugland og Laila Dåvøy i Barne- og familiedepartementet under Bondevik-regjeringene 1997–1999 og 2001–2003. Deretter var With kommunalråd og KrFs gruppeleder i Trondheim bystyre fra 2003 til 2010. Han var også 2. nestleder i Kristelig Folkeparti i perioden 1999–2003.

I 2010 gikk han fra politikken til stillingen som daglig leder ved Aglo videregående skole og Aglo opplæringssenter, samt regiondirektør i Blå Kors. I 2013 ble han administrativ leder ved Kristen videregående skole Trøndelag (KVT) i Trondheim, hvor han også vikarierte som rektor.

Etter at KrF vedtok å gå i regjeringsforhandlinger med Frp høsten 2018, meldte han seg ut av partiet i januar 2019. Han ble deretter en av initiativtakerne til det kristendemokratiske nettverket «Drivkraft», hvor han i mars 2019 ble valgt som nestleder. I 2020 var han med på å etablere Partiet Sentrum.

Verv
----

Han var i seks år rådsleder i SIRUS (Statens Institutt for rusmiddelforskning) og leder i Vinmonopolets bedriftsforsamling i seks år. Han var nestleder i Lukasstiftelsen, og inntil høsten 2019 styreleder i Kristne Friskolers Forbund. Han ble nestleder i styret for St. Olav Kirkeakademier i Trondheim i 2022.

Familie
-------

Odd Anders With er sønn av Marie With (f. Thilesen) og stortingsrepresentant og fylkesmann Odd With (1921–2006), og far til musiker Aleksander Denstad With.

Referanser
----------

1. ↑   www.nrk.no[Hentet fra Wikidata]
2. ↑  Øy, Nils E. (red.) (1998). *Pressefolk 1997*. Oslo: Norsk Presseforbund. s. 400. ISBN 82-7147-175-9.
3. ↑  «Hans Olav Syversen statssekretær i Barne- og familiedepartementet». Barne- og familiedepartementet. 3. oktober 2003. Besøkt 1. juni 2016.
4. 1 2  Tiller, Harry (13. april 2010). «Odd Anders With slutter i politikken». *Adresseavisen*. Arkivert fra originalen 11. august 2016. Besøkt 1. juni 2016.
5. ↑  Jorem, Tor-Steinar (4. mars 2013). «Odd Anders With slutter». Aglo videregående skole. Arkivert fra originalen 25. juni 2016. Besøkt 1. juni 2016.
6. ↑  «Tidligere nestleder i KrF melder seg ut i protest». *www.vg.no*. 18. januar 2019. Besøkt 20. oktober 2022.
7. ↑  Bardal, Maja Aune (18. oktober 2020). «(+) Hildrum til nytt parti - Engasjementet kom tilbake». *Namdalsavisa* **(norsk)**. Besøkt 20. oktober 2022. «Interimsstyret til det nye partiet Sentrum skal ledes av Odd Anders With.»

Eksterne lenker
---------------

* (no) Odd Anders With hos Norsk senter for forskningsdata politikerarkiv (nedlagt) Rediger på Wikidata